ປາກິສຖານຍອມຮັບວ່າ ມີຄວາມສໍາພັນ ທີ່ໃກ້ຊິດຍິ່ງຂຶ້ນ ກັບຈີນ (ເບິ່ງວີດີໂອ)
ຫລາຍໆຄົນຄິດວ່າ ປາກິສຖານອ່ວາຍໜ້າໄປຫາຈີນ ເພື່ອໃຫ້ມາແທນທີ່ສະຫະລັດ ລຸນຫລັງຄວາມສໍາພັນ ທີ່ເຄ່ງຕຶງຂຶ້ນເລື້ອຍໆ ໃນປີຜ່ານມານີ້.
ໃນໄລຍະນຶ່ງປີຜ່ານມາ ທີ່ເຕັມໄປດ້ວຍຄວາມຕຶງຄຽດທີ່ເພີ່ມທະວີຂຶ້ນນັບມື້ ໃນຄວາມສໍາພັນ ລະຫວ່າງປາກິສຖານກັບສະຫະລັດນັ້ນ ພວກເຈົ້າໜ້າທີ່ປາກີສຖານໄດ້ເນັ້ນຍໍ້າຢ່າງເປີດເຜີຍ ເຖິງການມີຄວາມສໍາພັນທີ່ໃກ້ຊິດຂຶ້ນກວ່າເກົ່າກັບຈີນ ຜູ້ສື່ຂ່າວວີໂອເອມີລາຍງານກ່ຽວກັບ ເລຶ່ອງນີ້ ຈາກນະຄອນຫລວງອິສລາມາບັດຂອງປາກິສຖານ ຊຶ່ງດາຣາຈະນໍາມາສະເໜີທ່ານ ຈີນເປັນປະເທດນຶ່ງໃນບໍ່ເທົ່າໃດປະເທດທີ່ໄດ້ສະແດງຄວາມສະໜັບສະໜຸນຢ່າງເປີດເຜີຍຕໍ່ ປາກີສຖານ ເວລາມີຂ່າວອອກມາວ່າບຸກຄົນທີ່ຕ້ອງການຕົວຫລາຍທີ່ສຸດຂອງໂລກ ກໍຄື ນາຍໂອຊາມາ ບິນ ລາເດັນ ນັ້ນ ໄດ້ອາໃສຢູ່ໃນເມືອງນຶ່ງ ຫ່າງຈາກນະຄອນຫລວງອິສລາ ມາບັດຂອງປາກິສຖານ ພຽງປະມານ 120 ກິໂລແມດ ສອງອາທິດຫລັງຈາກການບຸກຈູ່ໂຈມແບບລັບໆຂອງອາເມຣິກາ ທີ່ໄດ້ສັງຫານນາຍບິນ ລາ ເດັນ ອັນເປັນເຫດໃຫ້ຄວາມສໍາພັນລະຫວ່າງສະຫະລັດ ແລະປາກິສຖານ ຕົກຮວບລົງສູ່ ລະດັບຕໍ່າສຸດຄັ້ງໃໝ່ອີກບັ້ນນຶ່ງນັ້ນ ນາຍົກລັດຖະມົນຕີປາກິສຖານ ທ່ານ Yousuf Raza Gilani ກໍໄດ້ເດີນທາງໄປນະຄອນຫລວງປັກກິ່ງ ໃນເວລານັ້ນ ຫລາຍໆຄົນພາກັນສົງໃສ ຄິດວ່າປາກິສຖານກໍາລັງອວ່າຍໜ້າໄປຫາຈີນ ເພື່ອເປັນການທົດແທນຄວາມສໍາພັນດ້ານ ການທະຫານແລະການທູດອັນກວ້າງຂວາງ ກັບວໍຊິງຕັນນັ້ນ ຫລືແນວໃດ? ນັກວິເຄາະຫລາຍໆຄົນ ເຊ່ນອະດີດລັດຖະມົນຕີຕ່າງປະເທດ Inam-ul Haq ບໍ່ເຫັນພ້ອມ ກັບການສັນນິຖານແບບນັ້ນ ໂດຍກ່າວວ່າ ປະເທດປາກິສຖານ ທີ່ອ່ອນແອທັງໃນດ້ານການ ເມືອງແລະການເສດຖະກິດນັ້ນ ແມ່ນຈໍາເປັນຕ້ອງໄດ້ຮັກສາແລະຜູກຄວາມສໍາພັນທີ່ດີ ກັບ ພວກປະເທດມະຫາອໍານາດທັງຫລາຍຂອງໂລກເອົາໄວ້ ທ່ານ Ul Haq ເວົ້າວ່າ: ແຕ່ຄວາມສໍາພັນຂອງປາກິສຖານກັບຈີນນັ້ນ ກໍບໍ່ແມ່ນວ່າຈະປາສະຈາກການທ້າທາຍໃດໆ ຄືໃນທ້າຍເດືອນກໍລະກົດຜ່ານມານັ້ນ ພວກທີ່ສົງໃສວ່າ ເປັນຊາວວິເກີຫົວແບ່ງແຍກດິນແດນ ໃນຂົງເຂດຊິນຈຽງທີ່ວຸ້ນວາຍຂອງຈີນ ໄດ້ສັງຫານປະຊາຊົນຫລາຍກວ່າ 20 ຄົນ ໃນການ ໂຈມຕີແບບກໍ່ການຮ້າຍ ຫລາຍໆບັ້ນ ຊຶ່ງຈີນໄດ້ກ່າວຫາພວກກຸ່ມອິສລາມຫົວຮຸນແຮງຈັດ ທີ່ມີຖານປະຕິບັດການຢູ່ໃນປາກິສຖານ ວ່າໄດ້ໃຫ້ການເຝິກແອບແກ່ພວກກະບົດວິເກີ ທີ່ ນັບຖືສາສະໜາອິສລາມເປັນສ່ວນໃຫຍ່ ທີ່ເຊຶ່ອມໂຍງກັບຂະບວນການອິສລາມນອກກົດ ໝາຍເທີກີສຖານຕາເວັນອອກ ຫລື ETIM ນັ້ນ ພວກຜູ້ນໍາການເມືອງແລະທະຫານລະດັບສູງຂອງທັງສອງປະເທດ ໄດ້ປະຕິຍານທີ່ຈະຕໍ່ສູ້ກັບ ພວກກຸ່ມກໍ່ການຮ້າຍຮ່ວມກັນ ແລະໄດ້ທໍາການເຝິກຊ້ອມ ປະຕິບັດການປາບປາມການກໍ່ ການຮ້າຍຮ່ວມກັນ ຜູ້ບັນຊາການທະຫານສູງສຸດຂອງປາກິສຖານ ແລະພວກເຈົ້າໜ້າທີ່ ທະຫານລະດັບສູງຂອງຈີນ ກໍໄດ້ ຮັບປາກທີ່ຈະໃຫ້ຄວາມຮ່ວມມືກັນ ໃນເລຶ່ອງນີ້ ນາຍພົນ AShfaq Pervez Kayani ຜູ້ບັນຊາການສູງສຸດປາກິສຖານກ່າວວ່າ: ສ່ວນນາຍພົນ Hou Shusen ຮອງຫົວໜ້າກອງບັນຊາການສູງສຸດຂອງຈີນກໍກ່າວວ່າ: ການສະແດງອອກເຖິງຄວາມເປັນເອກະພາບກັນຢ່າງເປີດເຜີຍເຫລົ່ານີ້ ແມ່ນກົງກັນຂ້າມ ກັນຢ່າງເຫັນໄດ້ແຈ່ມແຈ້ງ ກັບຄວາມສໍາພັນຂອງປາກິສຖານກັບວໍຊິງຕັນ ຊຶ່ງໃນປີທີ່ຜ່ານ ມາແມ່ນເຕັມໄປດ້ວຍຄວາມເຫັນທີ່ຂັດແຍ້ງກັນຢ່າງເປີດເຜີຍ ຫລາຍກວ່າຖະແຫລງການ ກ່ຽວກັບການຮ່ວມໄມ້ຮ່ວມມືກັນ ທ່ານ Muhshahid Hussain ອະດີດສະມາຊິກສະພາສູງຂອງປາກີສຖານ ທີ່ເວລານີ້ ເປັນປະທານສະຖາບັນປາກິສຖານ-ຈີນ ຊຶ່ງເປັນໜ່ວຍງານຄົ້ນຄ້ວາອິດສະຫຼະທີ່ປະຕິບັດ ງານເພື່ອຊຸກຍູ້ສົ່ງເສີມຄວາມສໍາພັນສອງຝ່າຍນັ້ນ ກ່າວວ່າ ການສະໜັບສະໜຸນທີ່ມີມາ ເປັນເວລາຍາວນານຂອງຈີນຕໍ່ປະເທດອີສລາມປະເທດດຽວທີ່ມີນີວເຄລຍຂອງໂລກ ໂດຍບໍ່ສໍາຄັນວ່າແມ່ນໃຜຈະຢູ່ໃນອໍານາດໃນອິສລາມາບັດກໍຕາມນັ້ນ ແມ່ນໄດ້ນໍາໄປສູ່ ຄວາມເຫັນພ້ອມກັນທາງດ້ານການເມືອງຢ່າງກວ້າງຂວາງ ນໍາການມີຄວາມສໍາພັນທີ່ ໃກ້ຊິດກັບປັກກິ່ງ ມາຕະຫລອດ ທ່ານ Muhshahid Hussain ເວົ້າວ່າ: ແຕ່ເຖິງແມ່ນມີການສະໜັບສະໜຸນຈີນ ຈາກວົງການການເມືອງໃນປາກິສຖານຢ່າງ ກວ້າງຂວາງກໍຕາມ ພວກທີ່ມີຄວາມສົງໃສບໍ່ແນ່ໃຈທັງຫລາຍກໍກ່າວວ່າ ເພື່ອຈະສ້າງ ຄວາມສໍາພັນສອງຝ່າຍໃຫ້ເຂັ້ມແຂງຍິ່ງຂຶ້ນນັ້ນ ກ່ອນອື່ນໝົດ ປາກີສຖານຈະຕ້ອງແກ້ ໄຂວິກິດການອັນໜັກໜ່ວງດ້ານເສດຖະກິດ ການເມືອງ ສະຖາບັນ ແລະຄວາມໝັ້ນຄົງ ຂອງຕົນໃຫ້ໄດ້ເສຍກ່ອນ ກ່ອນທີ່ຈະສາມາດສ້າງຄວາມສໍາພັນກັບຈີນ ໃຫ້ກວ້າງຂວາງ ອອກໄປອີກໄດ້